**Vislatvijas ūdens tūristu saieta “Lielais plosts 2018” nolikums**

1. **Saieta “Lielais plosts 2018” apraksts**
   1. Vislatvijas ūdens tūristu saiets “Lielais plosts 2018” (turpmāk pasākums) ir aktīvās atpūtas, ūdenstūrisma entuziastu un atbalstītāju pasākums, kas notiks **2018. gada 20. maijā, dabas parkā “Daugavas loki” (maršruts: Krāslava – Slutišķi).**
   2. Pasākumu organizē sporta klubs “Beibuks” sadarbībā ar Krāslavas novada tūrisma informācijas centru (turpmāk Krāslavas TIC), Daugavpils novada pašvaldības aģentūru “TAKA”, brīvdienu māju “Skerškāni”.
   3. Pasākuma organizēšanas mērķis – popularizēt ūdens tūrismu Latgalē un sekmēt Latvijas iedzīvotāju pievēršanos veselīgam un aktīvam dzīvesveidam.
   4. Laivu brauciena no Krāslavas līdz Slutišķiem laikā norisināsies sacensības “Laivu spēles” (vairāk informācijas punktā 3.4.)
   5. Kontaktpersonas: +371 29431360 (Rolands), taka@dnd.lv,   +371 29493121 (Ilmārs), ilmars.lociks@inbox.lv, +371 22021290 (Inga), inga.pudnika@kraslava.lv.
2. **Saieta dalībnieki**
   1. Par pasākuma dalībnieku var kļūt ikviens iedzīvotājs vecumā virs 18 gadiem, kurš apzinās savas spējas veikt distanci, prot peldēt, piekrīt šī Nolikuma noteikumiem un ir nokārtojis pieteikuma formalitātes.
   2. Dalībnieki **līdz** **18 gadu** vecumam drīkst piedalīties, uzrādot vecāku atļauju vai klātesot atbildīgajai pilngadīgajai personai, kura jānorāda pieteikumā.
   3. Bērni līdz **12 gadiem** drīkst startēt tikai kopā ar pieaugušo.
   4. Pasākumā var piedalīties individuāli vai komandā.
   5. “Laivu spēlēs” (vairāk informācijas punktā 3.4.) piedalās tikai komandas.
   6. Komandā jābūt **vismaz 2 cilvēkiem**.
   7. Katrā komandā vienam no dalībniekiem jābūt par **komandas kapteini** (vecumā virs 18 gadiem).
   8. Katrai komandai jābūt nosaukumam.
3. **Pasākuma norises kārtība**
   1. **Ierašanās uz pasākumu un dalībnieku reģistrēšanās**
      1. Dalībnieki ierodas pasākuma atklāšanas vietā: Krāslavas grāfu Plāteru pils kompleksā, Krāslavas novada TIC (Pils iela 2, Krāslavā) – **19. maijā no plkst.16:00 vai 20. maijā pirms reģistrācijas un pasākuma atklāšanas, līdz plkst. 9:00.**
      2. Dalībnieku reģistrēšanās notiek Krāslavas novada TICā (Pils iela 2, Krāslava) **19. maijā no plkst. 16.00 līdz 21.00 vai 20. maijā līdz plkst. 9.00**, apstiprinot savu ierašanos reģistrācijas sarakstā un ar parakstu apliecinot, ka dalībnieks pilnībā piekrīt pasākuma noteikumiem.
      3. Reģistrējoties dalībnieks saņems atpazīšanas zīmi, maršruta karti, kurā atzīmēts maršruts un kontrolvietas, un citu ar pasākumu saistītu aktuālo informāciju.
   2. **Pasākuma oficiāla atklāšana** 
      1. Atklāšana notiks **20. maijā plkst. 9:00** grāfu Plāteru pils kompleksā, Pils iela 6, Krāslavā.
      2. Atklāšanas laikā pasākuma dalībnieki tiks iepazīstināti ar instrukcijām, drošības noteikumiem, kas jāievēro laivu brauciena laikā pa Daugavu.
   3. **Starts un finišs**
      1. Laivotāji startēs Krāslavā. Dalībnieki dodas uz starta vietu organizētajā autobusā vai ar savām mašīnām.
      2. Dalībnieku starta vietu noteiks pasākuma organizatori, atkarībā no komandu skaita, cilvēku daudzuma tajās un starta vietu piekļūšanas niansēm.
      3. Savu starta vietu individuālais dalībnieks/komanda uzzinās, ierodoties Krāslavas pils kompleksā, Krāslavas novada TICā, Pils iela 2, Krāslavā (19. vai 20. maijā, atkarībā no tā, kad dalībnieks ierodas uz pasākumu).
      4. Katrā starta vietā būs organizatoru norīkoti brīvprātīgie, kas palīdzēs organizēt veiksmīgu laivu startu.
      5. Pasākuma **finiša bāzes vieta** – Slutišķi, Daugavpils novads (tautas mākslas festivāls “Augšdaugava), aptuveni plkst. 15.00
   4. **“Laivu spēles”**
      1. Laivu brauciena laikā notiks sacensības “Laivu spēles”, kuru laikā laivotāji piestās vairākos kontrolpunktos, kas atzīmēti maršruta kartēs.
      2. “Laivu spēlēs” piedalās tikai komandas.
      3. Kontrolpunktos komandām būs jāveic dažādi tūrisma un izglītojošie uzdevumi, par kuru izpildi maršruta kartēs dalībnieki saņems kontrolatzīmes.
      4. Maršruta kartes ar atzīmēm par izpildītu uzdevumu tiek nodotas finišā (Slutišķos) pasākuma organizatoriem.
   5. **Pasākuma noslēgums** 
      1. Pasākuma noslēgums un apbalvošana notiks Slutišķos (Daugavpils novads) tautas mūzikas festivālā “Augšdaugava”.
   6. **Nakšņošana, ēdināšana, izklaides programma dalībniekiem, kuri ieradīsies 19.maijā** 
      1. **Nakšņošanas iespējas**
         1. Dalībniekiem, kuri ieradīsies Krāslavā 19. maijā, tiks nodrošināta **bezmaksas telšu pilsētiņa** (Pils ielā 5, Krāslavas pamatskolas stadionā). Tā tiks nodrošināta ar BIO tualetēm, ģeneratoru, tehnisko ūdeni, saieta nojumi, galdiem, soliem.
         2. Dalībnieki, kuri vēlas nakšņot komfortablākos apstākļos, pēc iepriekšējas rezervācijas var nakšņot kādā no Krāslavas novada viesu namiem.

*Naktsmītņu saraksts - pielikums Nr.2*;

3.2.1.3. Izmaksas par **nakšņošanas pakalpojumiem viesu namos sedz paši dalībnieki**.

* + 1. **Ēdināšana**
       1. Dalībniekiem 19. maija vakarā un 20. maija rītā tiks nodrošināta **ēdināšana**.
       2. Ēdināšanas **izmaksas sedz paši dalībnieki**, maksājot uz vietas skaidrā naudā.
       3. Ēdināšanai **obligāti jāpiesakās**, atzīmējot to pieteikuma anketās.
       4. Dalībniekiem, kas pieteiksies ēdināšanai, pēc apmaksas tiks izsniegti taloni, kurus jāuzrāda ēdināšanas vietā.
    2. **Izklaides pasākumu programma**
       1. 19. maija vakarā Krāslavā tiks nodrošināta izklaides pasākumu programma grāfu Plāteru pils kompleksā *(pasākumu programma pievienota pielikumā Nr.1).*
       2. Programmā iekļautās **bezmaksas aktivitātes** – Ekskursija pa Krāslavu (plkst. 16:00 – 18:00), “Latgaliešu flešmobs” (20:15 – 21:15), nakts orientēšanās Krāslavā (plkst.22:15 – 24:00), danči pils pagalmā.
       3. Programmā iekļautās **maksas aktivitātes** – “Latgaliešu podu gāšana” (1,5 EUR/pers. Plkst. 18:00 vai 19:00 – piemērotākais aktivitātes laiks jāatzīmē pieteikuma anketā).
       4. Paralēli speciāli izveidotajai šī pasākuma programmai grāfu Plāteru pils kompleksā notiks **Muzeju nakts pasākumi**, ko varēs apmeklēt visi interesenti.

1. **Pieteikšanās kārtība**
   1. Lai pieteiktos pasākumā, **līdz 2018. gada 10. maijam** ir jāaizpilda elektroniskā pieteikuma anketa, kas atrodama: <https://goo.gl/forms/p6K0JHgqVcCSVIHE2> vai jāaizpilda tā papīra formātā Krāslavas novada TIC (Pils iela 2, Krāslava) vai Daugavpils novada pašvaldības aģentūrā “Taka” (Rīgas iela 2, Daugavpils).
2. **Dalības maksa**
   1. Dalības maksa ir **10,00 EUR no personas**, ja apmaksa tiks veikta līdz 2018. gada 10. maijam.
   2. Dalības maksa ir **15,00 EUR no personas**, ja apmaksa tiks veikta no 2018. gada 11. maija līdz 20. maijam.
   3. Bērniem līdz 12 gadiem dalība ir par brīvu.
   4. Grupām virs **10** personām dalības maksa **8,00 EUR no personas**, ja apmaksa tiks veikta līdz 2018. gada 10. maijam un **13,00 EUR no personas**, ja apmaksa tiks veikta no 2018.gada 11.maija līdz 20.maijam.
   5. **Dalības maksā iekļauts:** piemiņas balvas, telšu pilsētiņa ar aprīkojumu, autostāvvietas, maršrutu kartes, glābēji, apsardze, mediķi, transports šoferu piegādei, citas aktivitātes.
   6. **Rekvizīti dalības maksas pārskaitīšanai**: Biedrība “Sporta klubs Beibuks”, reģ. nr. 40008066710, bankas konts - LV68HABA0551014025575, bankas nosaukums - A/S Swedbank.
   7. **Maksājuma mērķī** jānorāda dalībnieka vārds, uzvārds vai komandas nosaukums un pieteikto dalībnieku skaits.
3. **Bezmaksas transports**
   1. Pasākuma ietvaros tiks nodrošināti **bezmaksas autobusi**, lai nogādātu dalībniekus no Krāslavas līdz Slutišķiem un otrādi.
   2. **Autobuss kursēs 20. maijā plkst. 7:30, 8:00 un 8:30 maršrutā Slutišķi – Krāslava** (to ērti izmantot dalībniekiem, kuri ieradīsies 19. maijā Krāslavā, bet pasākuma norises dienā vēlēsies savas automašīnas nogādāt finiša vietā – Slutišķos un ar autobusu atgriezties Krāslavā, kā arī tiem, kas uz pasākumu ieradīsies 20. maijā, atstājot auto Slutišķos, bet paši ar autobusu dosies uz Krāslavu);
   3. **Autobuss kursēs 20. maijā plkst. 19:00 maršrutā Slutišķi – Krāslava,** lai dalībnieki, kuriem automašīnas palikušas Krāslavā, tās nogādātu finiša vietā.
4. **Balvas un apbalvošana**
   1. Katra komanda, kas būs uzrādījusi visas kontrolatzīmes, finiša vietā saņems piemiņas suvenīru.
   2. Papildus tiks apbalvotas labākās komandas.
5. **Inventārs**
   1. Laivas dalībnieki nodrošina paši - kanoe, kajaki, smailes, SUP dēļi, piepūšamās vai citas airu laivas.
   2. Organizatoriem ir tiesības nepielaist nobraucienam, pēc viņu domām, konkrētajam pasākumam tehniski vai vizuāli nepiemērotus peldlīdzekļus.
   3. Ja nepieciešama **laivu noma,** lūgums vērsties pie organizatoru sadarbības partneriem, kas norādīti mājaslapā [www.lielaisplosts.lv](http://www.lielaisplosts.lv) sadaļā - KUR IZNOMĀT PELDLĪDZEKĻUS **vai zvanot pa tālruni 29493121.**
   4. **Peldvestes ir obligātas** **visiem dalībniekiem**.
   5. Dalībnieki pasākumā drīkst piedalīties ar tehniskā kārtībā esošu laivu. Pirms laivu nolaišanas ūdenī ir jāveic rūpīga tā ārējā apskate, lai pārliecinātos, vai tai nav kādi ārēji bojājumi, piemēram, caurumi. Aizliegts lietot laivu, ja tai tiek konstatēti ārēji bojājumi.
   6. Par laivu tehnisko stāvokli atbild paši dalībnieki, organizatori par to atbildību neuzņemas.
   7. Dalībniekiem ir tiesības un pienākums ņemt līdzi tādu papildus inventāru drošības paaugstināšanai, ko diktē viņu pieredze vai specifiskas peldlīdzekļa prasības (piemēram, ķiveres utt.).
6. **Drošības noteikumi un atbildība**
   1. Dalībnieki atbild par pieteikumā sniegto ziņu patiesumu.
   2. Dalībnieks pilnībā atbild par savu veselības stāvokli un fizisko sagatavotību.
   3. Dalībnieks pirms došanās laivu braucienā un distances laikā nedrīkst lietot alkoholu un citas apreibinošas vielas.
   4. Paraksts reģistrācijas sarakstā apliecina dalībnieka piekrišanu šiem noteikumiem, kā arī to, ka pēc sacensībām netiks celtas pretenzijas pret organizētājiem saistībā ar distancē gūtajām traumām, kuru iemesls ir pašu dalībnieku nevērība, pārslodze, apstākļu nenovērtēšana, apstākļu sakritība vai citu dalībnieku vaina.
   5. Laivas izmantošanas laikā drīkst veikt tikai tādus manevrus un darbības ar laivu, kas ir savienojamas ar veselo saprātu un savām spējām. Ja laivas izmantošanas laikā tajā sāk ieplūst ūdens, nekavējoties jāairējas krastā, lai pasargātu sevi un pasažierus.
   6. Katram dalībniekam startā un visas distances laikā jābūt ar glābšanas vesti mugurā.
   7. Katrs dalībnieks pilnībā atbild par savu rīcību pasākuma laikā, tās izraisītajām sekām un nodarītajiem zaudējumiem savai un citu mantai, kā arī savai un citu veselībai.
   8. Pirms došanās uz starta vietām dalībnieki tiks iepazīstināti ar drošības un kārtības noteikumiem, kas jāievēro, dodoties laivu braucienā.
   9. Maršruta laikā dalībniekus uzraudzīs glābēji.
   10. Atrodoties dabas parka “Daugavas loki” teritorijā, aizliegts piesārņot dabu.
7. **Publicitāte**
   1. Dalībnieki atļauj izmantot pasākuma laikā iegūtos foto, video un citus materiālus pasākuma atspoguļošanai masu medijos, tūrisma nozares prezentmateriālos.
8. **Citi noteikumi**
   1. Organizatori patur tiesības, vajadzības gadījumā, veikt izmaiņas nolikumā, pasākuma norisē, laikā, vietā un telpā.

**Visu veidu motori un dzinēji aizliegti!**